google/wiki40b huggingface dataset:
Charles W. Morris

Charles William Morris (23. mai 1901, Denver, USA – 15. jaanuar 1979, Gainesville, USA) oli ameerika semiootik ja filosoof (pragmatist). Tema tähtsaimate tööde hulka kuulub raamat Foundations of the Theory of Signs (1938).
Morris soovis arendada märgiõpetust bioloogilisel ja eriti käitumisõpetuslikul alusel. Tema õpetajate hulka kuulus filosoof, sotsioloog ja psühholoog George Herbert Mead, tema õpilaste seast tuntuim oli Thomas Sebeok.

Elu ja haridus

Charles William Morris sündis 23. mail 1901 Ameerika Ühendriikides, Denveris.
C. Morris õppis esialgu inseneeriat Nothwesterni Ülikoolis ning omandas alal bakalaureusekraadi (BS) aastal 1922. Intrigeerituna õpitavatest arvutustest ning võrranditest hakkas ta huvituma nendes kasutatavate sümbolite tähendustest. Üks sealsetest õppejõududest tutvustas Morrisele Freudi psühhoanalüüsi termineid ning George Herbert Meadi tööd sümbolite loomuse ning funktsiooni kohta keeles.
Morris läks edasi Chicago Ülikooli pragmatisti George Herbert Meadi käe alla õppima ning omandas seal 1925. aastal doktorikraadi psühholoogias. Tema doktoritöö teema oli Symbolism and Reality: A Study in the Nature of The Mind. Selle dissertatsiooni ning 1930ndatel ilmunud artiklite põhjal koostas Morris sünteesi Charles S. Peirce’i semiootikast, Dewey ja Meadi sotsiaalsest biheiviorismist ning Rudolf Carnapi ja Otto Neurathi loogilisest positivismist. Kiiresti sai Morrisest silmapaistev kuju ameerika filosoofias.
Morris suri 15. jaanuaril 1979 Gainesville'is, USAs.

Karjäär

Peale ülikooli lõpetamist sai Morrisest õpetaja ning seda ametit pidas mees elu lõpuni. Charles Morris töötas elu jooksul filosoofia õppejõuna Texases Rice Instituudis (1925–31), Chicago Ülikoolis filosoofia professorina (1931–47) ning lektorina (1948–58) ja juhtivteadurina Florida Ülikoolis (1958–71).
Esimesena töötas Morris kuus aastat filosoofia õppejõuna Texases Rice Instituudis (1925–31), järgmisena Chicago Ülikoolis filosoofia professorina (1931–47) ning lektorina (1948–58). Aastal 1958 alustas ta tööd juhtivteadurina Florida Ülikoolis, kus Morris töötas surmani. Florida Ülikoolis töötades oli Morrise õpilaseks nüüdseks tuntud semiootik Thomas Sebeok. Morris kuulus Ameerika Kunstide ja Teaduste Akadeemia liikmeskonda ning ka Ameerika Filosoofilisse Assotsiatsiooni, olles seal Lääne divisiooni presidendiks aastail 1936–37.
Rice'i Ülikoolis töötamise aastatel kirjutas ja kaitses Morris oma tööd funktsionalismi teemal: Six Theories of Mind (Morris 1932). Oma töö aluseks võttis ta Dewey, Meadi ja James Angelli 1890ndatel Chicagos arendatud psühholoogilise funktsionalismi, mille teooria on inspireeritud evolutsioonist: kõik vaimu aspektid on eesmärgilise orgaanilise tegevuse (organic activity) funktsioonid. Need funktsioonid on seletatavad oma ellujäämisväärtuse kaudu (survival value). Morris nimetas 1930ndatel oma lähenemise 'neo-pragmatismiks', edendades seda liikumist.
Ristik (ajakiri)

Ristik on ristsõnaajakiri, mis ilmus ebaregulaarselt aastatel 1993–1996 ning uuesti hakkas ilmuma aastal 2002.
Eesti jalgpalli 1993/1994. aasta karikavõistlused

Vabapääsmed

Otse teise vooru pääsesid võistkonnad kes jäid välja loosimata:
Jõhvi JK Eesti Põlevkivi, Tallinna FC Norma, JK Tallinna Sadam, Tartu JK Merkuur, Tallinna FC Flora, Tallinna FC Tevalte, Narva JK Trans, Tallinna JK Dünamo, Tallinna FC Nikol, JK Sillamäe Kalev, Pärnu JK Tervis
Raigu vald

Raigu vald (saksa keeles Raick) oli vald Järvamaal Koeru kihelkonnas. Vald eksisteeris 1866–1893 ja siis liideti Raigu vald Kapu vallaga.
Valla alal asus Raigu mõis.
Parima mäed

Parima mäed (hispaania Sierra Parima, portugal Serra Parima) on mäestik Guajaana mägismaal Lõuna-Ameerika kirdeosas. Parima mäed paiknevad Guajaana mägismaa lääneosas Brasiilia lõuna- ja Venezuela põhjaosas, moodustades piiri nende vahel. Nad on ka Amazonase ja Orinoco jõgede veelahkme, kogu vesi nende läänenõlvadest voolab Orinoco jõkke ja idanõlvadest Rio Brancosse, mis on Amazonase lisajõe Rio Negro lisajõgi.
Parima mägedest kirde pool paiknevad Pacaraima mäed.
Parima mäed on janomamide elupaik.
Duarte Pio, Bragança hertsog

Duarte Pio de Bragança (sündinud 15. mail 1945 Šveitsis Bernis) on Portugali kuningliku perekonna pea (kuningliku nimega Duarte III) ja 24. Bragança hertsog alates 24. novembrist 1976.
1910. aastal sai Portugali kuningriigist pärast sõjaväelist riigipööret vabariik. Viimane kuningas Manoel II põgenes Londonisse eksiili, tema isa ja vend tapeti.
Dom Duarte Pio de Braganca on õppinud sõjaväelises kolledžis ning lõpetanud Lissaboni tehnikaülikooli agronoomiainstituudi. 
Kuigi Portugal on alates 1910. aastast vabariik, kannab rahvas südames Bragança hertsogit kui oma ajaloo elavat esindajat. Dom Duarte Pio päris hertsogkonna ja nõudeõiguse Portugali troonile 1976. aastal, kui tema isa suri. Tema vanaisa Dom Miguel on ka Belgia kuninga, Luksemburgi suurhertsogi ja Liechtensteini printsi vanaisa. Tema vanavanaisa kaudu on tal tugevad sugulussidemed ka teiste kuninglike peredega Euroopas. 
1950. aastal tühistas Portugali president seaduse, mille alusel kuninglik perekond oli riigist välja saadetud ning hertsog ja tema perekond said pöörduda tagasi kodumaale. (Kreeka valitsus näiteks keelab endiselt kunagiste kuningakodade pärijaid riiki lubamast.)
Portugali sõja ajal Aafrikas teenis Dom Duarte Angolas õhujõudude leitnandina, olles helikopteri piloot 1967-1971.
1995. aastal abiellus ta Portugali ärinaise Dona Isabel de Herédiaga, tseremoonia oli riikliku tähtsusega sündmus ja toimus Lissabonis Jeronimose kloostris. Kohal olid enamiku Euroopa kuningakodade esindajad, riigi president ja peaminister oma kabinetiga, diplomaatiline korpus. Abielupaaril on 3 last ja nad elavad Lissaboni lähedal Sintras.
Agu Kask

Agu Kask (22. november 1906 Vana-Tänassilma vald – 24. juuli 1977 Stockholm) oli eesti prosaist, kes sündis Viljandimaal Vana-Tänassilma vallas ning õppis Viljandis.
Töötas ajakirjanikuna Tallinnas Päevalehe toimetuses ja Riigi Ringhäälingus. II maailmasõja ajal oli sõjakirjasaatjana idarindel.
1944. aastast elas sõjapõgenikuna Saksamaal, 1950. aastast aga Rootsis – algul Olofströmis, hiljem Stockholmis.
Egilli saaga

Egilli saaga on eepiline Islandi saaga, mille autoriks on arvatavalt Snorri Sturluson (1179–1241), kes võis selle kirjutada aastatel 1220 kuni 1240. Egilli saaga on Islandi saagadest üks populaarsemaid ja see sisaldab palju teavet viikingiaja kohta. Saaga hõlmab mitu põlvkonda, tegevus algab Norras aastal 850 ning lõppeb umbes aastal 1000. Saaga keskendub Islandi talumehe ja viikingi Egill Skallagrímssoni elule.
Saaga järgneb Egillile tema erinevates eluetappides, millest enamik on seotud lahingutega. Egill oli skald ja saaga sisaldab palju tema loodud värsse. Paljud neist on väga isiklikud, mis teeb nad säilinud skaldiluule hulgas unikaalseks. Paljusid Egilli värsse peetakse autentseteks. Kirjandusteosena peetakse Egilli saagat Islandi saagade seas üheks paremaks koos Njálli saaga ning Laxdæla saagaga.
Hermann von Radingh

Hermann Gustav von Radingh (ka Rading; vene Герман Иванович фон Радинг 14. veebruar 1753 – 10. märts 1827 Peterburi) oli baltisaksa päritolu Venemaa riigitegelane.
Ta oli riiginõunik (1799), Eestimaa kubermangu asekuberner 11. septembrist 1797 kuni 6. jaanuarini 1809, tõeline riiginõunik, Minski tsiviilkuberner 1810. aastast kuni 21. maini 1813 ja Vene-Ameerika kompanii nõukogu liige 1826–1828.

Perekond

Tema vanemad olid Liivimaa Koknese kihelkonna Rīteri (Grütershof) ja Lapa (Lapinsky) mõisnik Hermann Johann von Radingh (1724–1790) ja Skrīveri (Rēmera muižā, Römershof) mõisast pärit Anna Rosina Schultz von Ascheraden (1727–1802).  Tema vanaisa oli Venemaa kindralmajor Justus Heinrich von Radingh (1665–1742).
Ta abiellus Tallinnas 30. augustil 1808 Emilie Dorothea von Pistohlkorsiga (1790 Kuremaa – 1854 Peterburi), kes oli Kuremaa mõisaomaniku Moritz von Pistohlkorsi (1767–1826) ja Eestimaa Kandle mõisast pärit Henriette Friederike von Hastferi (1771–1805) tütar.
Terra sigillata (ravim)

Ravimikuulikesed Vana-Kreekas

Kaoliini absorbeeriv toime mürkainete suhtes oli tuntud juba antiikajal. Seda savimineraali leidus näiteks Egeuse meres paikneval Lemnose saarel, kus seda Lemnose mullaks nimetati. Seda segati kodukitse verega ja saadud segust vormiti väikesed kuulikesed, mis tembeldati kitsepead kujutava templiga. Neid ravimikuulikesi nimetati sphragis aigos ja hiljem ladinapäraselt capra sigillum.
Pärast seda, kui võim Vahemere piirkonnas läks muslimite kätte, muudeti selle universaalravimi kujundust ja kitsepea kujutis asendati poolkuuga.

Ravimikuulikesed Maltal

Maltal leidus samasugust savimulda, millest ravimikuule valmistati. 
Peale ristiusu vastuvõtmist hakati Maltal toodetud savikuule märkima mao kujutisega. See pidi osutama sellele, et apostel Paulus sai 61. aastal Maltal rästikult salvata, aga ei haigestunud.
Need ravimikuulikesed kandsid nime terra sigillata ja neid müüdi paljudes apteekides veel kuni 20. sajandini. Viimastel sajanditel ei tarvitatud neid küll enam universaalse vastumürgina, vaid mao liighappesuse vastu. Selle vastu ravipastillid arvatavasti ka aitasid, sest puhast alumiiniumsilikaati tarvitatakse samal otstarbel tihti veel tänapäevalgi.
Kuna ravimikuulikesi toodeti Maltal tunduvalt kauem kui Kreeka saartel, on ka nimi Terra sigillata laiemalt tuntud.
Kohtla-Järve vapp

Kohtla-Järve vapp on Ida-Viru maakonnas asuva Eesti linna Kohtla-Järve vapp.
Vapp on kinnitatud 6. märtsil 1995.
Selle autor on Tõnu Kukk.

Vapi kirjeldus

Vapp jaguneb diagonaalselt kaheks: vasakul all on kuldne ja ülal sinine väli. Kuldsest väljast eenduvad kaldjoonega risti kuus kuldset leeki. Sinine värv sisaldab Pantone värvitabeli järgi sinist C 91% ja punast M 43%. Vapikilbi allosa on poolringikujuline, mõõtude suhtega 5:4.

Põhjendus

Vapi kuldne värv ja leegid sümboliseerivad kollakaspruuni põlevkivi ja selle töötlemist. Sinine vee värv osutab Järve külale, mille järgi on linn nime saanud.
Leekide arv 6 tähistab kahte sündmust paikkonna ajaloos – 1916. aastal alustati Järve küla lähedal põlevkivi tööstuslikku tootmist ja 1946. aastal sai Kohtla-Järve linna õigused.
Kohtla-Järve linnamaastikule on iseloomulik kaldjoon – see sümboliseerib kaldsahte ja aherainemägesid.
Suurrahu

Loodus

Suurrahu asub Matsalu rahvuspargi territooriumil. Saart katab rannaniit, rannikul roostik. Suurrahu ümbritsev meri on väga madal, pakkudes toitumis- ja puhkepaika tuhandetele hanelistele ja teistele rändlindudele.
Suurrahu on võimalik käsitleda ka maakerke tõttu liituvate saarte kogumina: Haeska Väikerahu põhjas, Suurrahu lõunas ning väike Pisukerahu nendevahelise väina idaosas. Saare pindala on 79 hektarit.
Pühalepa

Nime etümoloogia

Eriarvamusi Pühalepa nime (häälduses Pöhalepa) etümologiseerimisel on tinginud asjaolu, et nii sõnast püha kui ka põhi võib olla hiiu keeles genitiivi vorm pöha, kuna Hiiumaal on murdekeeles toimunud muutus hj > h, samas on kõrged vokaalid võinud h ees madalduda.
Harry Nelson Pillsbury

Harry Nelson Pillsbury (5. detsember 1872 Somerville, Massachusetts – 17. juuni 1906) oli USA maletaja.
Ta oli väga tugev pimemaletaja.
Suri süüfilisse.
Gunnera

Gunnera (Gunnera) on taimeperekond gunneraliste (Gunneraceae) sugukonnast gunneralaadsete (Gunnerales) seltsist.
Levinud peamiselt lõunapoolkeral.
Mitmetel selle perekonna liikidel on erakordselt suured lehed. Neil esineb sümbioos lehtedes elavate lämmastikku fikseerivate bakteritega (Nostoc gunnerae Reinke ex Merker).
Paul Kuldkepp

Paul Kuldkepp (sündinud 10. augustil 1934) on eesti endine maadleja ja Eesti Maaülikooli emeriitprofessor.
Risttahukas

Risttahukas on hulktahukas, mille tahkudeks on ristkülikud. Ristahuka võib samaväärselt defineerida, kui rööptahuka, mille ühise tipuga servad omavahel ristuvad, või püstprisma, mille põhjad on ristkülikud.
Risttahukal on 6 tahku, 12 serva ja 8 tippu.

Erijuht

Kuup on risttahukas, mille kõigi servade pikkused on võrdsed. Kuup on ka ainus võimalik selline risttahukas, millel on taolised omadused.
Nukitsa konkurss

Nukitsa konkurss on Eesti Lastekirjanduse Keskuse poolt korraldatav üle-eestiline lugejaküsitlus, kus viimase kahe aasta eesti lastekirjanduse saaki hindavad lapsed ise. Konkurss toimub üle ühe aasta, alates 1992. aastast. Konkurss on nimetatud kirjanik Oskar Lutsu populaarse raamatu "Nukitsamees" nimitegelase järgi.

Auhind

Auhinna väljaandmise eesmärgiks on eesti algupärase lastekirjanduse ning raamatuillustratsiooni toetamine ja edendamine.
Auhinnad kuulutatakse välja kahes kategoorias – lastekirjanikud ja lasteraamatute illustraatorid. Kõige enam laste hääli kogunud kirjanik ja lasteraamatukunstnik pälvivad esemelise auhinna (rätsepaistes raamatut lugeva sarvikpoisi pronkskujuke) ning rahalise auhinna. Ülejäänud kaks populaarsemat kirjanikku ja kunstnikku saavad rahalise preemia. 
Aastatel 2002 - 2010 võtsid hääletusest osa ka täiskasvanud – raamatukoguhoidjad, õpetajad, lapsevanemad ja teised lastekirjanduse sõbrad, kuid parim kirjanik ja kunstnik valiti siiski vaid laste hääli arvestades.
Tõlkemälu

Tõlkemälude kasutamine

Programm jaotab lähteteksti (tekst, mida hakatakse tõlkima) segmentideks, seejärel otsib vasteid segmentide ja varem tõlkemällu salvestatud tõlgitud vastepaaride vahel, esitades selliseid sobivaid paare kui tõlkekandidaate. Tõlkija võib pakutuga nõustuda, asendada see uue tõlkega või seda hoopis muuta, et see lähtetekstiga sobituks. Viimase kahe juhtumi puhul lisandub uus või kohandatud tõlge andmebaasi.
Mõned tõlkemäluprogrammid otsivad täielikke ehk sajaprotsendilisi vasteid, mis tähendab, et nad saavad esile tuua vaid tekstisegmente, mis vastavad täielikult andmebaasis leiduvatele sissekannetele. Mõned tõlkemäluprogrammid kasutavad aga algoritme, mis toovad ekraanile omavahel sarnaseid segmente, milles on erinevused ära märgitud. On oluline märkida, et tüüpilised tõlkemäluprogrammid otsivad segmente vaid lähtetekstis.
Segmente, mille jaoks vasteid ei leita, peab tõlkima käsitsi. Need äsja tõlgitud segmendid salvestatakse andmebaasi, kus neid on võimalik kasutada tulevaste tõlgete tarbeks, kuid ka samas segmendis esinevate korduste tõlkimiseks.
Tõlkemälud töötavad kõige paremini tekstide puhul, milles esineb palju kordusi, selleks on näiteks tehnilised juhendid. Nad on abiks ka varem tõlgitud dokumentides leiduvate lisandunud muudatuste tõlkimisel, näiteks aitavad leida ja tõlkida väikeseid muudatusi mõne kasutusjuhendi uusversioonis. Üldiselt ei peeta tõlkemälu kasutamist asjakohaseks ilukirjanduslike või loominguliste tekstide tõlkimisel, seda põhjusel, et sellistes tekstides väga vähe kordusi. Siiski on tõlkijaid, kes väärtustavad tõlkemäluprogrammide abi ka väheste kordustega tekstide tõlkimisel, sest andmebaasi saab kasutada konkordantsiotsingutes, leidmaks terminite sobivaid kasutusviise, ning tõlke kvaliteedi kontrollimiseks (tagades, et tõlkel pole puuduvaid tekstilõike). Asjaolul, et tõlkemälus on lähte- ja sihtkeele segmendid alati kõrvuti näidatud, lihtsustab tunduvalt ka teksti kontrollimist.
Kui tõlkemäluprogrammi kasutatakse asjakohaste tekstide tõlkimisel pikema aja vältel, võib see tõlkijatele lõppkokkuvõttes suure ajavõidu anda.
Margo Laasberg

Margo Laasberg (29. november 1970 – 13. oktoober 1998) oli Eesti filosoof, kelle kompetents analüütilises filosoofias hõlmas nii loogikat, filosoofilist lingvistikat kui ka teoreetilist filosoofiat. Lõpetas 1989. aastal Tallinna 1. Keskkooli (praeguse Gustav Adolfi Gümnaasiumi).
Ta õppis Tartu Ülikoolis inglise filoloogiat (1994 cum laude) ja filosoofiat. Selle kõrval tegutses nii analüütilise filosoofia tekstide tõlkija kui toimetajana. 1996.aastal kaitses ta magistritöö keelefilosoofias - Events and adverbial modification. Margo Laasberg oli aktiivne osaline Tartu analüütilise filosoofia seminaris, ning üks esimesi, kes tutvustas Eestis Donald Davidsoni mõtlemist.
Õppis seejärel CIMO (Centre for International Mobility) stipendiumi toel Helsingi Ülikoolis.
Kuulus EYS Veljestosse.
Kevadümin

Kevadümin (varasema nimega Laululind) on üle-saaremaaline noorte solistide konkurss. Konkurssi korraldaja on Ester Soe. Võistlusel osalevad solistid vanuses 3-19.
Windows Live Messenger

Veebiühenduvus

Iga Internetiühenduse ja modernse veebibrauseriga (peamiselt Microsoft Internet Explorer) varustatud arvuti sai ühenduda .NET Messenger Service teenusega, kasutades Windows Live Contacts ja/või Windows Live Hotmail teenust. Windows Live veebiteenuste hulka integreeriti ka suhtlusfunktsioon, mis sarnanes veebipõhise teenusega MSN Web Messenger (2004–2008).

Alternatiivsed programmid

Messengeri teenust sai kasutada ka teiste klientprogrammidega. Sellisteks programmideks olid näiteks vabatarkvaralised aMSN, emesene, Kopete või Pidgin (endine Gaim).

Nimekasutus kõnekeeles

MSN Messengeri nime asemel kasutati tihti lühendit "MSN", kuigi see tähendas tegelikult Microsoft Networki (teenusepakkujat ja portaali) või mitteformaalselt protokolli, mida MSN Messenger kasutas. Kuigi Microsoft muutis suhtlusprogrammi nime, on lühend "MSN" nii programmi kui ka protokolli tähistajana käibesse jäänud.
Liivi Muuseum

Liivi Muuseum asub Peipsiääre valla Rupsi küla Oja talus.
Muuseum asub kirjanike Juhan ja Jakob Liivi kodutalus. Muuseumis on avatud püsiekspositsioon nende kahe kirjaniku elust ja loometööst. 
Muuseum sai alguse Eesti Kirjandusmuuseumi Juhan ja Jakob Liivile pühendatud ekspositsioonist. Muuseumistaatuse sai see aastal 1988, kui see sai Eesti Põllumajandusmuuseumi filiaaliks. Aastast 2002 oli muuseum Alatskivi valla allasutus. 
Muuseum osaleb Juhan Liivi luuleauhinna ja auhinna Eesti Kirjanik väljaandmises.
Harku vald (1939)

Harku vald oli vald Harjumaal aastail 1939–1950.
Vald moodustati senise Harku valla maa-alast, välja arvatud Lehmja asunduse maa-ala; senise Vääna valla maa-alast, välja arvatud Mõhku ja Türisalu külade ning Peetri karjamõisa maatükkide nr. A-31, A-32 ja A-33 maa-alad.
1939. aastal oli vallas 3715 elanikku, territooriumi suurus oli 18 049,72 ha.
Esimene vallavanem oli Peeter-Voldemar Kaps. Vald kuulus Riigivolikogu 14. valimisringkonda, kust valiti Oskar Suursööt.
Vald kuulus Keila põllumeeste konventi.
8. augustil 1945 moodustati vallas Harku külanõukogu, Muraste külanõukogu ja Vääna külanõukogu.
Harku vallas on sündinud Edgar Savisaar.
Mehhiko laht

Mehhiko laht on laht Atlandi ookeani lääneosas Põhja-Ameerikast kagus. 
Laht piirneb põhjas ja läänes Põhja-Ameerikaga, idas Florida poolsaarega, lõunas Yucatáni poolsaarega ja kagus Kuubaga. Kagus on ta ühendatud Kariibi merega Yucatáni väina kaudu, idas Atlandi ookeaniga Florida väina kaudu. 
Lahe pindala on 1 550 000 km². Suurim sügavus on 5203 meetrit. 
Mere kaguosa läbib hoovus, mis siseneb Yucatáni väina kaudu ja väljub Florida väinast. Lahest väljudes kannab see Golfi hoovuse ehk lahehoovuse nime. 
Looded on nõrgad, seejuures valdavalt ööpäevased. Lahel esineb orkaane, eriti idaosas.
Külli Teetamm

Külli Teetamm (sündinud 22. mail 1976) on eesti näitleja.
Ta lõpetas 1998. aastal Eesti Muusika- ja Teatriakadeemia lavakunstikooli (18. lend). Töötab samast aastast Tallinna Linnateatri näitlejana.
Tal on kooselust näitleja Andero Ermeliga pojad  Artur ja Rasmus.
Paide kaubahoov

Paide kaubahoov on endisaegne kaubahoov Paides Pikal tänaval. Kaubahoovi esinduslikeim ehitis – kaubahoovi ärihoone – on tunnistatud riiklikuks kultuurimälestiseks.
Kaubahoovi ärihoone projekteeris 1849. aastal arhitekt ja ehitusmeister Johann Gottfried Mühlenhausen.
Grīzenbergi mõis

Grīzenbergi mõis (Grīzenberga muiža, ka Fišera muižiņa või Grīziņmuiža) oli mõis Lätis Riia linnas Grīziņkalnsi ja Purvciemsi asumis. Peahoone asukoht on kas Kroņu iela 21 või Braslas iela 22 piirkonnas. Saksa keeles Hinterbergen, ka Griesenhof, Griesenbergshof ja Brauershöfgen. 
Grīzenbergi mõis rajati aastal 1678. Mõisa esimeseks omanikuks olid Brauerid, aga aastast 1705 läks see üle Schiffhausenite perekonnale. Toona kandis mõis Brauershöfgeni nime. Aastal 1709 mõisa vana peahoone hävis.
Mõisa üks varasemaid teadaolevaid omanikke oli arst Johann Bernhard Fischer, kes pärast riigiteenistusest lahkumist aastal 1742 asus elama Hinterbergeni mõisa Riia linna lähedal. Tema rajas ka mõisa juurde aia ja pargi, mis on Grīziņkalnsi pargi eelkäija. 
Aastal 1794 ostsid mõisa Griesenid, kes ehitasid sinna uue puidust maja. Uute omanike järgi sai mõis oma lätikeelse nime ja Grīziņkalnsi asum sai omakorda nime mõisalt.
Mõisa pargist kasvas välja Grīziņkalnsi park. Pargi pindala on 10,45 hektarit. Pargis asub Grīziņkalnsi luidete kõrgeim tipp, mis kannab samuti nime Grīziņkalns. Pargis kogunes 1905. aasta revolutsiooni ajal rahvas, hiljem püstitati parki nende sündmuste mälestuseks monument.
XIX sajandi lõpus ostis mõisa Grebenščikovi vanausuliste kirik. Vanausulised rajasid sinna puuetega inimeste hooldekodu, selle juurde kerkisid aga aiad ja niidud. Mõisale kuulunud Purvciemsis asunud soo kuivendati, turbakiht lõppes otsa ja selle alt tuli välja valge liiva kiht. Raudtee äärde ehitati aga laod naftasaaduste hoidmiseks.
Ellise maakond (Texas)

Ellise maakond (Ellise County) on maakond USA-s Texase osariigis. Geograafilised koordinaadid on 32° 21′ N, 96° 48′ W
Maakonna halduskeskus on Waxahachie.
Maakonna pindala on 2466 km², millest 31 km² moodustab veepindala.
Elanike arv oli 2010. aasta rahvaloenduse järgi 149 610. Aastal 2000 oli elanike arv 111 360.

Ajalugu

Ellise maakond moodustati 1849. aastal Navarro maakonna osast. Maakond sai nime poliitiku Richard Ellise järgi.
Waxahachie ümbrusse plaaniti 1990. aastatel rajada Ülijuhtiv Superpõrguti.
Ubasalu mõis

Ubasalu mõis (saksa keeles Neu-Parmel) oli poolmõis Kullamaa kihelkonnas Läänemaal.
Mõis rajati 18. sajandi alguses Liivi mõisast eraldatud alast.
Jesper Kruus

Jesper Mattson Kruus (Krus, Cruus, Kruse, 1576 või 1577 – 1. november 1622 Lempisaari, Turu lään, Päris-Soome) oli Rootsi sõjaväelane ja riigitegelane.
Poola-Rootsi sõja ajal oli ta 1601 Soome ratsurite rittmeister ja neli aastat hiljem juba Tallinna linnuse asehaldur. 1605. aastast Pärnu asehaldur, 2. juulist 1606 Põhja-Soome laaman, osales 1607 Valmiera piiramisel ja vallutas Kirumpää linnuse, oli 1608 Soome, Eestimaa ja Liivimaa väeüksuste ülemjuhataja ja 1609 riiginõunik. 
Taani ja Rootsi kuningriigi vahelise Kalmari sõja puhkedes 1611 määrati ta Västergötlandi rügemendi ülemaks ja veebruaris 1612 võitis taanlasi Köllerydi lahingus Hallandis. Seejärel oli 22. juunist 1615 feldmarssal ja Rootsi sõjajõudude ülem, ning samast aastast ka riigivarahoidja (Riksskattmästare – riigimaksumeister). Kuningas Gustav II Adolfi kroonimisel 1617 löödi ta rüütliks.
Pärast Poola-Rootsi sõja 1621. aasta Riia lahingut oli ta 26. septembrist 1621 esimene rootslaste Riia linna, linnuse ja lääni kuberner. 
Ta oli Harviala (Harfvila), Jokioineni (Jockis) ja Lempisaari (Lemsjöholm) härra Soomes ja kuningas Gustav II Adolfi poolt annetatud Karksi linnuselääni (Karckus; Karksi staarostkond) ja 1622. aastast Ruhja linnuselääni (Rujen; Ruhja staarostkond) härra Liivimaal.
Ta on maetud Stockholmi Nikolai kirikusse.
Jean-Michel Damase

Jean-Michel Damase (27. jaanuar 1928 Bordeaux – 21. aprill 2013) oli prantsuse pianist, dirigent ja helilooja.
Jean-Michel Damase õppis viieaastaselt Marcel Samuel-Rousseau juures. Üheksa-aastaselt lõi ta juba heliteoseid. Aastal 1940 asus ta Pariisi konservatooriumis  Alfred Cortot' käe all klaverit õppima ning hiljem õppis heliloomingut Henri Büsseri, Marcel Dupré ja Claude Delvincourti juures.
1947. aastal pälvis ta Grand Prix de Rome.
Gabriel Fauré loomingu salvestuste eest pälvis Damase Grand Prix du Disque.
Ta lõi nii orkestrimuusikat, kammermuusikat kui ka oopereid.